Минең атайым, билдәле режиссер һәм йәмәғәт эшмәкәре Әмир Ғәбделмән улы Абдразаҡов – Ырымбур башҡорто, бар ғүмерен Башҡортостан сәнғәтен, башҡорт телен һаҡлауға, үҫтереүгә бағышланы. Беҙ ҡустым Илдар менән бала саҡтан күңелебеҙгә туған башҡорт теленең моңон һеңдереп үҫтек, нәҫел-нәсепте, мәҙәниәтте хөрмәтләү, ихтирам итеү мөхитендә тәрбиәләндек. Әле лә башҡорт халҡының улдары тигән исемде оло ғорурлыҡ менән йөрөтәбеҙ.